ZÁPISNICA č. 12
z 10. riadneho zasadnutia Akademického senátu Prírodovedeckej fakulty UK
dňa 13. 5. 2016 o 900 hodine v CH1-3
-----------------------------------------------------------------------------------------------------------------
Program:
1.	Otvorenie
2.	Schválenie programu zasadnutia 
3.	Voľba návrhovej komisie
4.	Rozpis neúčelových finančných prostriedkov na PriF UK poskytnutých Dodatkom č. 2 k Zmluve o poskytnutí dotácie zo štátneho rozpočtu prostredníctvom rozpočtu
5.	Zásady prijímacieho pokračovania pre bakalársky stupeň štúdia v akademickom roku 2017/2018
6.	Informácie vedenia PriF UK a otázky na vedenie PriF UK
7.	Rôzne

Prítomní podľa priloženej prezenčnej listiny: 35 členov AS PriF UK a 3 zástupcovia Vedenia PriF UK.

Priebeh rokovania:

1.	Otvorenie: Z poverenia predsedníčky AS PriF UK doc. Slaninovej viedol zasadnutie AS PriF UK doc. Neogrády, ktorý na úvod privítal prítomných.

2.	Schválenie programu zasadnutia: Doc. Neogrády oboznámil prítomných členovAS PriF UK a hostí s programom zasadnutia, ako aj s vynechaním pôvodného bodu 6 (Prerokovanie „Usmernenia dekana PriF UK o úprave kritéria mimoškolskej činnosti pre prideľovanie ubytovania v ubytovacích zariadeniach Univerzity Komenského v Bratislave pre podmienky štúdia v rámci študijných programov Prírodovedeckej fakulty Univerzity Komenského v Bratislave“) z programu zasadnutia. Upravený program bol jednomyseľne schválený.
								(za: 32, proti: 0, zdržali sa: 0)

3.	Voľba návrhovej komisie: Do návrhovej komisie boli navrhnutí a schválení: 
dr. Lehotská, dr. Kováčová, Mgr. Przybyla.
(za: 29, proti: 0, zdržali sa: 3)

4.	Schválenie rozpisu neúčelových finančných prostriedkov na PriF UK poskytnutých Dodatkom č. 2 k Zmluve o poskytnutí dotácie zo štátneho rozpočtu prostredníctvom rozpočtu

Dekan PriF UK doc. Trizna UK oboznámil prítomných s návrhom rozdelenia finančných prostriedkov, ktoré vyplynuli z Dodatku č. 2 k Zmluve o poskytnutí dotácie zo štátneho rozpočtu prostredníctvom rozpočtu. V rámci prerozdelenia na úrovni UK bola Prírodovedeckej fakulte UK, podľa schválenej metodiky, pridelená čiastka 680 695,00 €. V položke „škola“ bola pridelená suma rozdelená do jednotlivých kategórií, v položke „veda“ boli finančné prostriedky pridelené ako jeden celok a vnútorné členenie bolo vypracované na úrovni Vedenia fakulty. Dekan objasnil navrhované „ad hoc“ prerozdelenie dodatkových financií. Doc. Neogrády následne informoval o priebehu zasadnutia rozpočtovej komisie, ktorá sa uskutočnila dňa 10. 5. 2016. Jej členovia predložený návrh podrobne prediskutovali a odporúčajú ho na schválenie. Po krátkej diskusii prebehlo hlasovanie.
(za: 32, proti: 0, zdržali sa: 0)

Uznesenie 43-12/16: Akademický senát PriF UK jednomyseľne schvaľuje „ad hoc“ prerozdelenie neúčelových finančných prostriedkov na PriF UK poskytnutých Dodatkom č. 2 k Zmluve o poskytnutí dotácie zo štátneho rozpočtu prostredníctvom rozpočtu.

5.	Schválenie Zásad prijímacieho pokračovania pre bakalársky stupeň štúdia na PriF UK v akademickom roku 2017/2018

Dekan PriF UK doc. Trizna UK predstavil materiál, týkajúci sa zásad prijímacieho pokračovania pre bakalársky stupeň štúdia v akademickom roku 2017/2018. Pozornosť upriamil najmä na zníženie počtu ponúkaných študijných programov, najmä v oblasti učiteľských študijných programov, ktoré vyplynulo zo snahy o koncentráciu záujmu do vybraných študijných programov. Druhou diskutovanou témou boli kapacitné možnosti jednotlivých študijných programov a spôsob sprístupnenia týchto informácií pre potenciálnych záujemcov o štúdium na PriF UK. Dekan objasnil, že predkladaný materiál je v súlade s požiadavkami, ktoré nám vyplývajú z platnej legislatívy a že na webovej stránke fakulty budú uvedené kapacitné možnosti len pri tých programoch, kde sa robia prijímacie pohovory a ostatné programy budú mať uvádzané kapacitné možnosti bez obmedzenia. Reagoval tak na písomnú pripomienku doc. Adamcovej, ktorá upozornila na skutočnosť, že nízke čísla kapacitných možností môžu spôsobiť neprihlásenie sa niektorých študentov z dôvodu nízkej šance na prijatie v rámci daných kapacitných možností. Predseda pedagogickej komisie AS PriF UK doc. Slavík informoval o priebehu diskusie v rámci zasadnutia pedagogickej komisie, ktorá sa uskutočnila dňa 9. 5. 2016 a ktorej členovia odporúčajú predložený dokument po zapracovaní oprávnených pripomienok na schválenie. Dr. Likavský navrhol doplniť ešte jednu upresňujúcu informáciu v rámci Uznesenia 5 predloženého dokumentu, ktorá bola do materiálu zapracovaná a o takto upravenom dokumente členovia AS PriF UK hlasovali.  
(za: 35, proti: 0, zdržali sa: 0)

Uznesenie 44-12/16: Akademický senát PriF UK jednomyseľne schvaľuje Zásady prijímacieho pokračovania pre bakalársky stupeň štúdia na PriF UK v akademickom roku 2017/2018 so zapracovanými pripomienkami.

6.	Informácie vedenia PriF UK a otázky na vedenie PriF UK

Dekan PriF UK doc. Trizna informoval členov AS PriF UK o zverejnení 2. výzvy a možnosti podávania návrhov na vytvorenie špičkových tímov. Tento rok dostali existujúce špičkové tímy účelovú dotáciu na podporu svojej činnosti, ktorá už je na UK a v priemere predstavuje 20 000 eur na 1 tím. Druhá informácia sa týkala rekonštrukcie pavilónu B1, na ktorú sa podarilo získať dostatok finančných prostriedkov, avšak následne sa zistilo, že vysúťažená stavebná firma má naplnený limit, a teda nie je možné, aby od mája začala s rekonštrukciou. Preto je potrebné vysúťažiť inú firmu, aby sa rekonštrukcia mohla rozbehnúť čo najskôr.
Dr. Kováčová sa obrátila na prodekana doc. Blehu v súvislosti  s anglickou mutáciou fakultnej webovej stránky, resp. nakoľko je kompletná a ako sú nastavené kompetencie týkajúce sa . aktualizácií jednotlivých podstránok. Doc. Bleha objasnil, že v súčasnosti je na webe dostupná kompletná anglická verzia fakultnej webovej stránky, ale má inú podobu a obsah ako slovenská verzia. Pokiaľ sú údaje, ktoré je potrebné doplniť, resp. upraviť, odporúča kontaktovať príslušného prodekana, pod ktorého daná oblasť spadá a prekonzultovať doplnky a pripomienky s ním. Prof. Fedor uviedol ako príklad rozdielu slovenskej a anglickej mutácie problematiku doktorandského štúdia, kde platí úplne iný postup pre zahraničných a pre našich študentov. 
Ďalšia otázka sa týkala ukončenia používania informačného systému AIS. Dekan informoval, že vedenie UK už oficiálne oznámilo rozhodnutie ukončiť spoluprácu s dodávateľom AISu a  plánuje pre tento účel zakúpiť iný v praxi overený softvér. Presnejšie informácie zatiaľ nie sú k dispozícii, nakoľko ešte prebieha výberové konanie. 
Dr. Ozdín sa informoval, či účelovú dotáciu pre špičkové tímy bude možné použiť aj na nákup prístrojov. Dekan zatiaľ nevedel s určitosťou povedať, aké budú usmernenia k prerozdeleniu financií na jednotlivé položky, ale predpokladá, že financie na kapitálové výdavky asi v tejto dotácii nebudú zahrnuté.
Doc. Neogrády stručne informoval prítomných, že sa na zasadnutí Pedagogickej komisie diskutovala výučba jazykov na PriF UK, ktorá vyústila do výzvy na zaslanie námetov a pripomienok, smerujúcim k vylepšeniu spôsobu výučby jazykov. Dekan doplnil, že od študentov už obdržal dokument s pripomienkami, paralelne komunikuje s pracovníkmi katedry jazykov a bol by rád, ak by obdobným spôsobom vznikol aj dokument za zamestnaneckú časť AS PriF UK. 

7.	Rôzne

Dr. Viglašová objasnila dôvod stiahnutia bodu 6 z programu zasadnutia AS PriF UK. Súvisí to so skutočnosťou, že smernica rektora, na ktorú daný materiál nadväzuje nebola schválená podľa plánu, ale bude schvaľovaná až na budúci týždeň. Usmernenie dekana PriF UK o úprave kritéria mimoškolskej činnosti pre prideľovanie ubytovania v ubytovacích zariadeniach UK pre podmienky štúdia v rámci študijných programov PriF UK nie je potrebné schvaľovať na zasadnutí AS PriF UK, takže ho jeho členovia dostanú na vedomie prostredníctvom e-mailu. 
Doc. Slavík podrobnejšie informoval o prerokovaní problematiky výučby jazykov v rámci zasadnutia Pedagogickej komisie za prítomnosti dekana doc. Triznu a prodekanky doc. Kollárovej. Viaceré pripomienky zazneli priamo na zasadnutí komisie a celkove z rokovania vyplynulo, že nie všetky pripomienky je možné zapracovať do výučby okamžite, takže je potrebné sa zaoberať aj perspektívne s ohľadom na nasledujúce akreditácie.  Zároveň si treba uvedomiť, že katedra jazykov musí postupovať v súlade s VF schválenou koncepciou, ktorá vychádza z viacerých európskych dokumentov a odporúčaní. Predseda Pedagogickej komisie vyzval zástupcov jednotlivých katedier v senáte, aby mu pripomienky zaslali do konca mája písomnou formou. Na základe zaslaných pripomienok on zostaví ucelený materiál, ktorý zašle dekanovi PriF UK. Doc. Fľaková požiadala o rozposlanie pripomienok študentov členom AS PriF UK.
Doc. Neogrády informoval o priebehu Finančnej komisie AS UK, v rámci ktorej sa prerokovávajú aj žiadosti o prenájmy priestorov v rámci PriF UK. Prisľúbil, že pošle členom AS PriF UK informáciu, kde sú predkladané návrhy zmlúv aj s komentárom zverejnené. Na finančnej komisii AS UK sa mala prerokovávať aj záverečná správa o hospodárení UK. Nakoľko sa však nepodarilo skompletizovat tabulkovú časť na základe podkladov z jednotlivých fakúlt (tabuľky v záverečnej správe PriF UK sú v poriadku, menili sa len kódy štipendií, takže k našej správe nie je potrebné meniť uznesenie), bude prerokovanie správy o hospodárení UK predmetom niektorého z ďalších zasadnutí Finančnej komisie AS UK.

V Bratislave 13. 5. 2016
doc. Mgr. Pavol Neogrády, Dr.Sc.

Overila: doc. Renáta Fľaková, PhD.
Návrhová komisia:
Mgr. Blanka Lehotská, PhD.
RNDr. Marianna Kováčová, PhD.
Mgr. Vojtěch Przybyla

Zoznam príloh: 	1. 	Prezenčná listina zo zasadnutia AS PriF UK.
	2. 	Rozpis neúčelových finančných prostriedkov na PriF UK poskytnutých Dodatkom č. 2 k Zmluve o poskytnutí dotácie zo štátneho rozpočtu prostredníctvom rozpočtu.
3.	Zásady prijímacieho pokračovania pre bakalársky stupeň štúdia na PriF UK v akademickom roku 2017/2018.